Corona: Afrika 66% gereed - Gesondheid - Republikein
Tuesday, May 26th, 20:43:14
25 February 2020 | Gesondheid
Henriette Lamprecht – Afrika se algehele gereedheidsvlak vir die coronavirussiekte (covid-19) staan op 66%.
Volgens dr. Matshidiso Moeti, die Wêreldgesondheidsorganisasie (WHO) se streeksdirekteur vir Afrika, is daar oraloor die vasteland “kritieke gapings” in lande se algemene gereedheid sou gevalle van die siekte hier voorkom.
“Ons moet dringend die versterking van kapasiteit in lande verhoog om waarskuwings te ondersoek, pasiënte in isolasiegeriewe te behandel en ook infektering, voorkoming en beheer in gesondheidsgeriewe en in gemeenskappe te verbeter,” het Moeti gesê.
Moeti was aan die woord tydens ’n noodvergadering oor covid-19 in Addis Abeba in Ethiopië wat deur die Afrika-unie Kommissie vir gesondheidsministers van Afrikalande byeengeroep is.
“Die bedreiging wat covid-19 inhou, het die soeklig op die tekortkominge in gesondheidstelsels in Afrika laat val. Lande moet belê in paraatheid in nood. So ’n belegging is die moeite werd as jy die koste van uitbrekings soos die ebola-uitbreking in 2014 in ag neem, wat ’n beraamde US$3 miljard gekos het,” het Moetie gesê.
Volgens hom werp gereedheidspogings wat lande reeds in plek gehad het, reeds vrugte af. Moetie het verwys na beleggings in voorbereidings vir ebola vir die nege buurlande van die Demokratiese Republiek die Kongo (DRK), wat reeds die weg vir paraatheid vir covid-19 gebaan het.
“Die meeste van dié lande het nou koördineringstrukture met vennote in plek, skandering by grensposte en veral besige lughawens is versterk en isolasie-eenhede is opgradeer om moontlike gevalle te bestuur.”
Volgens Moetie het die WHO die afgelope paar jaar ’n nasionale netwerk van laboratoriums en gesondheidsgeriewe vir griep ontwikkel.
“Die laboratoriums wat lede is van die netwerk kon hul diagnostiese kapasiteit vinnig opdateer. Gesondheidsgeriewe in die netwerk monitor ook ernstige akute lugweginfeksies en griepverwante siektes as moontlike voorloper vir covid-19 wat soortgelyke simptome het.”
Tot op hede het landwye monitering nog geen toename in griepverwante of soortgelyke gevalle getoon nie. Volgens Moetie is sedert 22 Januarie 210 mense vir covid-19 in die WHO se Afrikastreek ondersoek. Hiervan het 204 gevalle negatief getoets, terwyl daar nog op die uitslae van ses gevalle gewag word.
Die WHO het tot op hede meer as 40 kundiges na tien lande ontplooi om onder meer die koördinering, behandeling, voorkoming en beheer van covid-19-gevalle te ondersteun.
Moetie sê die organisasie het lande ook gehelp om hul diagnostiese kapasiteit vir die virussiekte te bou. Tans kan 26 laboratoriums op die vasteland vir die nuwe patogeen toets. Dit teenoor die slegs twee laboratoriums vroeër vandeesmaand.
Intussen het China se ambassadeur vir Namibië, mnr. Zhang Yiming, beklemtoon daar word goed na Namibiese studente in China gekyk. Hy het onder meer verwys na nege Namibiese studente wat aan die Huazhong Universiteit van Wetenskap en Tegnologie in Wuhan, die episentrum van die uitbreking, studeer. Sewe van die studente bly in ’n koshuis op die kampus, terwyl twee woonstelle huur.
Volgens Yiming word plaaslike sowel as buitelandse studente almal oor dieselfde kam geskeer en geld spesifieke beskermingsmaatreëls vir alle studente. Dit sluit die daaglikse opvolg en monitering van studente se fisieke toestand in.
“Die jongste inligting word aan alle studente gestuur en sluit inligting oor die epidemie sowel as reëlings oor klasse in. Volgens die daaglikse terugvoer van Namibiese studente is daar in die algemeen geen groot probleme nie,” het hy gesê.
Yiming sê die kampus is steeds gesluit en studente ontvang daagliks drie maaltye wat by elke student afgelewer word. Studente wat die kampus wil verlaat, ontvang gratis gesigmaskers. Hul temperature word getoets voor en ná hulle die kampus verlaat het.